## Pravilnik o uvjetima i načinu izdavanja rješenja o sigurnosti za upravljanje željezničkom infrastrukturom

### NN 127/2005 (26.10.2005.), Pravilnik o uvjetima i načinu izdavanja rješenja o sigurnosti za upravljanje željezničkom infrastrukturom

# MINISTARSTVO MORA, TURIZMA, PROMETA I RAZVITKA

**2372**

Na temelju članka 17. stavka 4. Zakona o
željeznici (»Narodne novine« br. 123/03 i 30/04)
ministar mora, turizma, prometa i raz­vitka, donosi

## PRAVILNIK

### O UVJETIMA I NAČINU IZDAVANJA RJEŠENJA O SIGURNOSTI ZA UPRAVLJANJE ŽELJEZNIČKOM INFRASTRUKTUROM

PODRUČJE PRIMJENE

Članak 1.

Ovim Pravilnikom se propisuju uvjeti za
izdavanje rješenja o sigurnosti za upravljanje željezničkom infrastrukturom (u
daljnjem tekstu: rješenje o sigurnosti) kojima mora udovoljavati Upravitelj
infrastrukture, pravna osoba ovlaštena za gospodarenje i upravljanje
željezničkom infrastrukturom koju odredi vlasnik željezničke infrastrukture, (u
daljnjem tekstu: Upravitelj infrastrukture) te postupak izdavanja, produljenja
valjanosti i ukidanja rješenja o sigurnosti.

Članak 2.

Rješenje o sigurnosti Upravitelja infrastrukture
izdaje ministarstvo mjerodavno za željeznički promet (u daljnjem tekstu:
ministarstvo) u upravnom postupku na temelju zahtjeva Upravitelja
infrastrukture.

UVJETI ZA IZDAVANJE
RJEŠENJA O SIGURNOSTI

Članak 3.

Za izdavanje rješenja o sigurnosti za
upravljanje željezničkom infrastrukturom, Upravitelj infrastrukture, mora
ispunjavati sljedeće uvjete:

1. posjedovati dozvolu za upravljanje
željezničkom infrastruk­turom

2. ispunjavati odgovarajuće tehničke uvjete i
uvjete za organiziranje i reguliranje željezničkog prijevoza

3. da željeznička infrastruktura kojom upravlja
udovoljava uvjetima propisanim zakonom kojim se uređuje sigurnost željezničkog
prometa i drugim relevantnim propisima

4. da je osoblje koje zapošljava stručno
osposobljeno i zdravstveno sposobno za organiziranje i reguliranje željezničkog
prometa te gradnju, osuvremenjivanje i održavanje željezničke infrastrukture.

POSTUPAK ZA UTVRĐIVANJE
ISPUNJAVANJA UVJETA ZA IZDAVANJE RJEŠENJA O SIGURNOSTI

Članak 4.

U postupku za izdavanje rješenja o sigurnosti, Upravitelj
infrastrukture ispunjavanje uvjeta, iz članka 3. ovog Pravilnika, dokazuje na
sljedeći način:

1. valjanom dozvolom za upravljanje željezničkom
infrastrukturom izdanom od ministarstva mjerodavnog za željeznički promet
Republike Hrvatske

2. ugovorom sklopljenim s vlasnikom željezničke
infrastrukture o upravljanju, organiziranju i reguliranju željezničkog
prijevoza te održavanju, osuvremenjivanju i izgradnji željezničke
infrastrukture ili dijelu željezničke infrastrukture

3. izjavom o udovoljavanju uvjetima stručne
osposobljenosti i zdravstvene sposobnosti osoblja kojeg zapošljava na poslovima
upravljanja i praćenja vlakova u smislu propisa o sigurnosti željezničkog
prometa te potvrdama o osposobljenosti osoblja sukladno propisima o zaštiti na
radu i protupožarnoj zaštiti

4. izvatkom iz organizacijske sheme o
unutrašnjem ustrojstvu tvrtke iz kojeg je razvidan način provođenja unutrašnje
kontrole i nadzora nad sigurnošću prometa te odgovorne osobe za provođenje
sustava sigurnosti i kontrole.

POSTUPAK IZDAVANJA,
PRODUŽENJA I ODUZIMANJA RJEŠENJA O SIGURNOSTI

Članak 5.

Upravitelju infrastrukture koji dokaže da
ispunjava sve uvjete propisane člankom 3, ovog Pravilnika, Ministarstvo
mjerodavno za željeznički promet izdat će rješenje o sigurnosti za obavljanje
djelatnosti upravljanja željezničkom infrastrukturom ili dijelom željezničke
infrastrukture, u roku od 30 dana od dana podnošenja urednog zahtjeva.

Članak 6.

Rješenje o sigurnosti za obavljanje djelatnosti
upravljanja željezničkom infrastrukturom ili jednim njenim dijelom izdaje se na
rok od 5 godina, s mogućnošću produženja.

Rješenje o sigurnosti izdaje se pravnoj osobi,
Upravitelju infrastrukture na kojeg glasi i ne može se prenijeti na drugu
pravnu osobu.

Kod podnošenja zahtjeva za produženje dozvole, u
smislu stavka 1. ovog članka, upravitelj infrastrukture mora dokazati da
ispunjava sve uvjete propisane odredbama članka 3. ovog Pravilnika.

Članak 7.

Provjeru i nadzor nad ispunjavanjem uvjeta, iz
članka 3. ovog Pravilnika, obavlja Ministarstvo.

Članak 8.

Ako se izvršenom provjerom Ministarstva utvrdi
da upravitelj infrastrukture kojem je izdano rješenje o sigurnosti, ne
ispunjava uvjete propisane člankom 3. ovog Pravilnika, ministarstvo će
rješenjem ukinuti rješenje o sigurnosti.

Ako se provjerom utvrde određene nepravilnosti,
a koje bitno ne utječu na sigurnost željezničkog prometa, ministarstvo će
rješenjem narediti njihovo otklanjanje i odrediti rok u kojem je to upravitelj
infrastrukture obvezan učiniti.

Ako upravitelj infrastrukture ne otkloni
utvrđene nedostatke u roku predviđenom za njihovo otklanjanje, iz stavka 2.
ovog članka, ministarstvo će donijeti rješenje kojim se rješenje o sigurnosti
ukida.

Članak 9.

Protiv rješenja ministarstva kojim se ukida
rješenje o sigurnosti za obavljanje djelatnosti upravljanja željezničkom
infrastrukturom, upravitelj infrastrukture može pokrenuti upravni spor pred
mjerodavnim sudom.

Članak 10.

O izdanim rješenjima o sigurnosti za obavljanje
djelatnosti upravljanja željezničkom infrastrukturom Ministarstvo vodi
evidenciju.

ZAVRŠNE ODREDBE

Članak 11.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se danom početka primjene Zakona o
željeznici (»Narodne novine« br. 123/03, i 30/04).

Klasa: 011-01/05-02/98

Urbroj: 530-08-05-1

Zagreb, 13. listopada 2005.

Ministar

mora, turizma, prometa i razvitka

**Božidar Kalmeta**, v. r.

Pravilnik, NN 127/2005-2372